Grindvíkingar sigruðu Skagamenn í annarri umferð 1. deildar karla í knattspyrnu á laugardaginn á Grindavíkurvelli . Heldur fámennt var á vellinum þegar liðin mættust í blíðskaparverðri , en báðum liðum hefur verið spáð góðu gengi í deildinni þetta sumarið . Voru það gestirnir frá Akranesi sem komust yfir snemma leiks þegar Eggert Kári Karlsson skoraði fyrsta mark leiksins á 17. mínútu . Heimamenn jöfnuðu svo leikinn á 33. mínútu og var staðan því jöfn í hálfleik . Skagamenn urðu svo fyrir því óláni að skora sjálfsmark á 50. mínútu og heimamenn komnir í forystu . Eftir markið lágu Skagamenn mjög framarlega á vellinum og voru í tvígang mjög nálægt því að jafna , fyrst með skoti í þverslá og svo komst Eggert Kári einn inn í vítateig andstæðinganna en skot hans fór framhjá . Grindvíkingar sem lágu undir pressu náðu hins vegar sókn um miðjan seinni hálfleik og skoruðu þar sitt þriðja mark og staðan orðin 3 - 1 fyrir heimamenn . Gestirnir héldu áfram að sækja það sem eftir lifði leiks og uppskáru vítaspyrnu á 91. mínútu sem Garðar Bergmann Gunnlaugsson skoraði úr örugglega . Fleiri urðu mörkin ekki og lauk því leiknum með 3 - 2 sigri Grindvíkinga . Næsti leikur Skagamanna er sjálfur Vesturlandsslagurinn gegn Víking frá Ólafsvík og verður hann spilaður næsta föstudag kl. 19:15 á Akranesvelli .